Kleinhoewe-aanval: 4 verdagtes wag egpaar in | Maroela Media
Die polisie in Nelspruit in Mpumalanga is op soek na vier verdagtes nadat 'n egpaar Vrydagaand op 'n kleinhoewe op Hermannsburg in dié provinsie aangeval en beroof is.
Kapt. Dawie Pretorius, woordvoerder van die polisie, sê die egpaar is oorval toe hulle omstreeks 17:00 by hul huis stilgehou het.
Pretorius sê vier verdagtes het in daardie stadium reeds toegang tot die huis verkry.
"Dit is tans nog nie duidelik hoe die vier verdagtes toegang tot die huis verkry het nie, maar ons vermoed hulle het 'n duplikaatsleutel gehad. Toe die egpaar voor die huis stilhou, het die mans reeds die kluis opgebreek, twee vuurwapens gesteel en hulle ingewag," sê hy.
Hy sê die verdagtes het die egpaar vasgebind en toe aangedring op kontant. "Die egpaar het nie kontant by hulle gehad nie. Die verdagtes het vermoedelik kwaad geraak toe hulle nié geld kon kry nie, en het die vrou hard oor haar vingers met 'n voorwerp geslaan."
Pretorius sê die besering aan die vrou se vingers is die enigste besering wat aangemeld is.
Hy sê die verdagtes het die egpaar se wasmasjien gesteel, op die man se bakkie gelaai en toe gevlug.
Pretorius sê 'n polisieondersoek duur voort. Die verdagtes is steeds op vrye voet.
Duplikaat sleutel, dit sê genoeg…
Woon ook op n plaas. EK gaan altyd alleen in, dan kom my gesin in, net vir ingeval. Voel al soos n soldaat, altyd gereed. Kan nie uitgaan as jy iets hoor nie, kan nie inkom as jy weg was nie. Uuh! Bly die mense is ok.
Kleinhoewe en plaas eienaars gaan toenemend geteiken word. So hul sal elke dag paraat en op hul hoede moet wees . Ek was altyd jaloers op boere want daar was soveel welvarendes. Nou beny ek hul glad nie meer nie. Daar is al soveel van hul aangeval en talle sterf jaarliks.
Niklaas jy praat die waarheid Ons bly nog steeds heerlik. Ons vertroue is op ons Hemelse Vader jykan op enige plek aangeval word xxx